b'\n_START_ARTICLE_\nButaninis kiparisas\n_START_SECTION_\nPaplitimas ir augaviet\xc4\x97s\n_START_PARAGRAPH_\nNedidel\xc4\x97 butanini\xc5\xb3 kiparis\xc5\xb3 populiacija padrikai savaime paplitusi gerokai ma\xc5\xbeesn\xc4\x97je nei 500 km\xc2\xb2 teritorijoje piet\xc5\xb3 Azijos ryt\xc5\xb3 Himalaj\xc5\xb3 kalnuose\xc2\xa0\xe2\x80\x93 Butane ir Indijos Aruna\xc4\x8dal Prade\xc5\xa1o valstijoje. \xc4\x8cia i\xc5\xa1kil\xc4\x99 vir\xc5\xa1utiniuose mi\xc5\xa1ko auk\xc5\xa1tuose auga vis\xc5\xbealiuose, \xc4\x85\xc5\xbeuol\xc5\xb3 dominuojamuose mi\xc5\xa1kuose kartu su \xc5\xbeemuosiuose mi\xc5\xa1ko sluoksniuose augan\xc4\x8diais lauramediniais augalais. Butaniniai kiparisai, augantys auk\xc5\xa1\xc4\x8diausiose kaln\xc5\xb3 vietov\xc4\x97se arti j\xc5\xb3 maksimalios i\xc5\xa1plitimo ribos, auga kartu su himalajin\xc4\x97mis c\xc5\xabgomis (Tsuga dumosa), o augantys ant uoling\xc5\xb3 klinties klif\xc5\xb3 sudaro grynus medynus._NEWLINE_\xc5\xa0iuose subtropinio klimato vis\xc5\xbealiuose musoniniuose mi\xc5\xa1kuose 1250\xe2\x80\x932800 metr\xc5\xb3 auk\xc5\xa1tyje, vasar\xc4\x85 i\xc5\xa1krenta 800\xe2\x80\x932000\xc2\xa0mm lietaus pavidalu krituli\xc5\xb3._NEWLINE_Introdukuoti ir kituose Budizmo religijos kra\xc5\xa1tuose\xc2\xa0\xe2\x80\x93 Nepale, Indijos Sikimo valstijoje bei Tibete.\n_START_SECTION_\nApib\xc5\xabdinimas\n_START_PARAGRAPH_\nButaninio kipariso laja k\xc5\xabgio ar siauros piramid\xc4\x97s formos su dailiai nusvirusiomis \xc5\xa1akel\xc4\x97mis. \xc5\xbdvyneli\xc5\xb3 pavidalo smulk\xc5\xabs lapeliai \xc5\xbealsvi su melsvu atspalviu. Vaisiai\xc2\xa0\xe2\x80\x93 nedideli kankor\xc4\x97\xc5\xbe\xc4\x97liai.\n_START_SECTION_\nMatmenys\n_START_PARAGRAPH_\nButaniniai kiparisai vidutinio auk\xc5\xa1\xc4\x8dio ar labai auk\xc5\xa1ti bei stamb\xc5\xabs med\xc5\xbeiai. Trongsoje (Butanas) auga apie 60\xc2\xa0m auk\xc5\xa1\xc4\x8dio ir daugiau kaip 6\xc2\xa0m kamieno apimties arba 191\xc2\xa0cm skersmens medis (pagal 2011 met\xc5\xb3 kovo m\xc4\x97n duomenis). Butano viename nuo\xc5\xa1ali\xc5\xb3 sl\xc4\x97ni\xc5\xb3, Sabine Miehe, aptiko augan\xc4\x8dius 95 m auk\xc5\xa1\xc4\x8dio ir 350 cm kamieno skersmenimis butaninis kiparisas, bet n\xc4\x97ra oficialaus patvirtinimo.\n_START_SECTION_\nAm\xc5\xbeius\n_START_PARAGRAPH_\nApytksliai 700 met\xc5\xb3.\n_START_SECTION_\nReiklumas ir atsparumas\n_START_PARAGRAPH_\nM\xc4\x97gsta saul\xc4\x97tas vietas. Gerai auga derlingame, pratakiame, neu\xc5\xbemirkusiame dirvo\xc5\xbeemyje, kuris gali b\xc5\xabti r\xc5\xabg\xc5\xa1tus, \xc5\xa1armingas arba neutralus. Atlaiko iki -6\xe2\x80\x939 \xc2\xb0C laipsni\xc5\xb3 \xc5\xa1al\xc4\x8dio temperat\xc5\xabr\xc4\x85. Toleruoja mi\xc5\xa1ko \xc5\xbev\xc4\x97reli\xc5\xb3 \xc5\xa1akeli\xc5\xb3 apgrau\xc5\xbeimus.\n_START_SECTION_\nAuginimas Lietuvoje\n_START_PARAGRAPH_\nJ\xc5\xb3 auginimui Lietuvoje klimatin\xc4\x97s s\xc4\x85lygos netinkamos.\n_START_SECTION_\nPanaudojimas\n_START_PARAGRAPH_\nButano tautinis medis, da\xc5\xbenai asocijuojamas vietov\xc4\x97se turin\xc4\x8diose s\xc4\x85sajas su budizmu. Kaip dekoratyviniai med\xc5\xbeiai, auginami ir kit\xc5\xb3 \xc5\xa1ali\xc5\xb3 parkuose.'